Hollywood-legende Kirk Douglas sterf | Maroela Media
Michael en Kirk Douglas (Foto: Instagram)
Die legendariese Hollywood-akteur Kirk Douglas is in die ouderdom van 103 oorlede.
Sy seun, die bekende akteur Michael Douglas, het die hartseer nuus Donderdag op sy Instagram-blad gedeel.
"Vir die wêreld was hy 'n legende, 'n akteur uit die goue era van films wat tot in sy goue jare geleef het, 'n filantroop wie se toewyding aan geregtigheid en die sake waarin hy geglo het, 'n standaard stel vir ons almal om na te streef.
"Maar vir my en my broers Joel en Peter was hy eenvoudig pa, vir Catherine [Zeta-Jones] 'n wonderlike skoonpa, vir sy kleinkinders en agterkleinkind, hul liefdevolle oupa, en vir sy vrou, Anne, 'n wonderlike man," skryf Michael in die hartroerende boodskap.
Volgens Michael laat sy pa 'n nalatenskap in die filmbedryf agter wat vir die volgende generasies sal bly bestaan.
Kirk was veral bekend vir sy rolle in Champion (1949) en Spartacus (1960) en het gedurende sy loopbaan wat oor ses dekades strek in nie minder as 90 films gespeel nie.
"Laat my afsluit met die woorde wat ek op sy laaste verjaardag aan hom gesê het, en wat altyd waar sal bly. Pa – ek is so lief vir jou en ek is so trots om jou seun te wees," sê Michael.